Ronald Ross
Ronald Ross, 1857-1932, britisk tropemediciner, der fra 1881 var militærlæge i Indien. Inspireret af A. Laverans opdagelse af malariaparasittens tilstedeværelse i patienters blod i 1880 udførte Ronald Ross fra 1892 undersøgelser af myg. Efter i 1898 at have påvist malariaplasmodier i myg af slægten Anopheles angav Ronald Ross succesfulde metoder til malariabekæmpelse ved udryddelse af myggene.
Efter sin hjemkomst var han 1902-17 professor i tropemedicin og fra 1926 leder af Ross Institute and Hospital for Tropical Diseases i London. I 1902 modtog han nobelprisen i fysiologi/medicin.